En 19-årig mand er anholdt for drabet på en 47-årig mand i sommerhusområdet Frydenstrand ved Mou. En af de nærmeste naboer til gerningsstedet fortæller, at drabsofferet har fået tæsk flere gange.

Den dræbte, en 47-årig invalidepensionist, er mindst to gange tidligere blevet overfaldet og gennembanket i sommerhuset ved Mou, oplyser en af mandens nærmeste naboer til TV2/Nord. Naboen har flere gange oplevet at den lille og spinkle mand kom og bad om hjælp og var bange. Senest i november måned, hvor han havde tydelige læsioner i ansigtet efter vold. Naboen fortæller videre om den dræbte, at han tidligere har ernæret sig som maler i Aalborg men de seneste år har boet i sine forældres sommerhus ved Frydenstrand. Den formodede gerningsmand til drabet er en 19-årig mand fra lokalområdet. Han ringede selv til politiet søndag morgen - og blev anholdt uden dramatik. Den unge mand fremstilles i grundlovsforhør sidst på eftermiddagen.